Imtella' Lulju 25, 2021 - Aġġornata 25 Ta' Lulju, 2021 7:44pm Ġuvnott ta' 15-il sena rnexxielu jiġbor madwar €9,800 minn maratona ta' ġiri li ntemmet ilbieraħ b'risq Puttinu Cares. Tommy Wallbank ġietu din l-idea wara li f'Jannar li għadda tilef lill-ħabiba tiegħu Rebecca Zammit Lupi, ta' 15-il sena, kawża tal-kanċer. Wallbank għamel sfida lilu nnifsu li jiġri kilometru għal kull €5 li tingħata f'donazzjoni b'risq l-għaqda li tgħin pazjenti bil-kanċer. Huwa beda jqassam dawn il-kilometri fuq diversi ġranet bl-aħħar jum kien proprju lbieraħ fejn miegħu ngħaqdu numru ta' persuni oħra li ġrew fi gruppi żgħar biex jirrispettaw id-direttivi tal-Covid. L-aħħar ġirja, twila 21 kilometru, kienet tfisser li minn Marzu li għadda Wallbank ġera madwar 1,000 kilometru.